I sin knappe fritid drev han indgående kildestudier og trængte dybt ind i flere perioder af Danmarks historie, således i Den Nordiske Syvårskrig, Karl Gustav-krigene og Frederik VI's tid. Noget større værk fik han ikke tid til at udgive, men i "Dansk Biografisk Leksikon" og i "Vort Forsvar" har han skrevet en mængde værdifulde artikler; en del af de sidste blev efter hans død samlede i bogform. Fra 1891 til sin død redigerede han "Meddelelser fra Krigsarkiverne", hvor han skrev "Auxiliærkorpset 1813, 1. Periode", et særdeles dygtigt krigshistorisk arbejde.